Worcester F 80 Distinctiones

48 Deus Ostenditur in Scriptura

Deus ostenditur in scriptura summe potens, summe sapiens, et summe bonus. Eius omnipotencia monstratur. Primo, in actu creandi, nam creare est aliquid de nichilo facere, quod quidem est infinite potencie, Matt. 13[:55]: *Hic est fabri filius,* Marie? Et vere quia in Psal. [73:16], dicitur *tu fabricatus es aurorem et solem*. Et triplicem naturam, utpote suppremam luminosam, quod est celum mediam diaffonam, id est, aerem, et aquam infimam et opacam, scilicet, terram.

¶ Secundo in generalitate dominandi, Esth. 13[:9-11]: *Domine, rex omnipotens, cuncta sunt in ditione tua [posita], et non est qui possit resistere [voluntati tue] … Dominus omnium tu es*. Est enim Deus omnium motor et rector, Sap. 8[:1]: *Attingit a fine usque ad finem fortiter*. Ea que sunt in celo vt superbos angelos precipitando ea, que sunt in mundo, id est, principem mundi, eiciendo ea, que sunt in inferno, id est, inferni, limbum spoliando, disponens omnia suauiter. Quia in celo bonos confirmando, in mundo genus humanum redimendo, in inferno suos educendo, Sap. 12[:13]: *Non est alius Deus quam tu, cui cura est de omnibus*. Sicut enim mobile mouetur a motore, ita a Deo omnia immobili, Ysai. 26[:12]: *Omnia opera nostra oper*

/fol. 227va/

*atus es* in *nobis*. Ergo debemus gloriam attribuere sicut riuus fonti eo quod habet aquam, aer soli quod habet lucem, [1] Cor. 10[:31]: *Siue manducatis, siue bibitis omnia* ad laudem *Dei facite*. Sed heu quia Matt. 23[:5]: *Omnia opera sua faciunt vt videantur ab hominibus*. Ergo peccator resistens voluntati diuine non est quia nichil est, secundum illud Psal. [14:4]: *Ad nihilum deductus est in conspectu ejus malignus*.

¶ Tercio in continuitate gubernandi, Psal. [47:15]: *Hic est Deus noster*, generaliter in creacione, spiritualiter in recreacione, totaliter in glorificacione. Ergo homo pre ceteris creaturis laudet Deum creatorem, quia dedit ei non tantum esse simpliciter, sicut lapidibus; non tantum esse vegitabile, sicut arboribus; non tantum esse sensibile, sicut pecudibus; non tantum esse intellectuale, sicut angelis; set super hec omnia dedit ei continere, Sap. 10[:2]: *Dedit* homini *virtutem continendi omnia*, scilict, in seipso. Obediamus etiam dominatori, Psal. [2:11]: *Servite Domino in timore*, magna miseria hominis, quia ista insensibilia obediunt Deo creatori, secundum illud Luc. 8[:25], qualis *est hic, quia et ventis imperat,* in *mari, et obediunt ei*. Sed miser homo qui est rationalis non obedit. Vnde Augustinus, Vide, Domine, etc. Honoremus continue presentem gubernatorem, Deus enim est omnium cognitor, et inspector sicut oculus omnia videt in presencia lucis et sine luce nichil, Heb. 4[:13]: *Omnia nuda et aperta oculis eius*; Sap. 7[:23]: *Omnem habens virtutem, omnia prospiciens*. Quippe, sicut Act. 17[:27] dicitur *Non longe* est *ab unoquoque nostrum*. In ipso enim viuimus, mouemur, et sumus. Ideo tanquam timentes eum debemus omnia facere coram ipso, sicut seruus coram domino, vxor coram marito, [1] Cor. 14[:40]: *Omnia honeste, et secundum ordinem fiant*, in vobis. Propter ista omnia, Psal. [34:10]: *Omnia ossa mea dicent*: gracias agendo, *Domine, quis similis [tibi]*? In creacione, in gubernacione, in inspeccione, ossa hic dicuntur electi, quia compaginati fide, medullati caritate, durabiles sepe, ordinati prudencia, candidi temperancia, recti iusticia, duri fortitudine. Set, heu, quia Psal. [52:3-4]: Dominus in *celo prospexit ut videat si est intelligens, aut requirens Deum*. Sed in medio fraterni rector eorum est in honore quanto plus summus rector, [1] Tim. [1:17]: *Regi seculorum immortali, inuisibili, soli Deo*, etc. Honorandus est autem per bona opera.

¶ Quod qui non facit Deum inhonorat. Vnde Anselmus quod igitur peccatum audet peccator dicere paruum

/fol. 227vb/

etc.

¶ Secundo, Dei summa sapiencia patet in tribus. Primo, in congrua omnium rerum disposicione, Sap. 11[:21]: *Omnia in numero, pondere et mensura disposuisti*. In numero, ut nichil esset dimminutum. In mensura vt nihil esset superfluum. In pondere, ut nichil esset immoderatum. Set, heu, quia in operibus nostris, nec est[[1]](#footnote-1) numerus sufficiens ad meritum propter bonorum omissionem, nec mensura tollens superfluum propter malorum commissionem, nec pondus ordinans in finem debitum propter corruptam intencionem.

¶ Secundo, sapiencia diuina patet in primaria scienciarum tradicione, Bar. [3:37]: *Hic adinvenit omnem viam discipline, et tradidit* eam. Luc. 11[:31]: P*lus quam Salomon hic*,[[2]](#footnote-2) id est, directa electorum deduccione, Sap. 10[:10]: *Iustum deduxit* Dominus *per vias rectas*.

¶ Clemencia seu bonitas Dei patet in tribus. Primo, in redempcione generis humanum, que inchoata fuit in incarnacione, Luc. 1[:31]: *Ecce concipies in utero, et paries [filium]*. Perfecta in passione, Matt. 21[:38]: *Hic est heres, venite,* occidite *eum, et* nostraest *hereditatem [eius]*. [1] Joan. 5[:6]: *Venit per aquam et sanguinem*. Ostensa in resurreccione, Act. 10[:40]: *Hunc* *resuscitavit Deus,* etc. Sed patet in iustificacione impii propter quam fecit mirabilia ut conuerteret, Joan. 11[:47-48]: *Hic homo signa* magna *facit* *si dimittimus*, etc. Luc. 8[:25]: *Ventis imperat, et mari,* etc. Propter quam eciam docebant vtilia ut informaret, Luc. 7[:39, 47]: *Hic si esset propheta, sciret*, et sequitur, *quoniam* *dilexit[[3]](#footnote-3) [multum]*. Joan. 7[:46]: *Numquam sic locutus est homo*. Item Luc. 15[:2]: *Peccattores recepit, et manducat cum illis*. Propter quam etiam conferebat gracie dona ut mundaret, Joan. 1[:16, 29]: *De plenitudine eius omnes accepimus*.

¶ Item, *ecce qui tollit peccatum mundi*. Secundo bonitas eius patet in collatione premii eterni. Verbi erunt tria. Primo congregacio ad iudicium, Act. 1[:11]: *Veniet quemadmodum vidistis*. Secundo premia com electorum, 1 Joan. 5[:20]: *Dedit sensum nobis vt cognoscamus verum Deum.* Tercio multiplicacio premiorum, Psal. [137:1]: *Confitebor tibi Domine quoniam* exaudisti me.

¶ Item Deus habuit veritatem in documentis sicut sol lucem in radio, bonitatem in beneficiis, sicut arbor in frondibus, floribus, et fructibus,[[4]](#footnote-4) vtilitatem in sacramentis, sicut medicus in suis medicinalibus,

/fol. 228ra/

potestatem in miraculis, sicut effectus ostendit causam. Item, Deus agit a se, non ab alio, quia potentissimus secundum se, non secundum aliud exemplar, quia sapientissimus propter se, non propter alium, quia optimus. Quia potentissimus est, dat ceteris omne esse[[5]](#footnote-5) limitatum et ita mensuram. Non enim poterant esse plures, potentissimi, Eccli. 1[:8]: *Unus est altissimus, Creator omnipotens*. Quia sapientissimus est, dat esse distinctum, et sic[[6]](#footnote-6) numerum, Psal. [103:24]: *Omnia in sapientia fecisti*. Quia optimus est, dat esse ordinatum et sic pondus. Nam pondus ordinat rem in locum suum, Sap. 1[:14]: *Creavit* Deus *ut essent,* etc.

¶ Item, Deus naturaliter et essencialiter vnus est. Set plures dictuntur dii[[7]](#footnote-7) adoptiue, ut sancti qui per graciam adoptantur in filios Dei. Vnde in Gen. [6:2] dicitur *Videntes filii Dei filias[[8]](#footnote-8) hominum*, etc. Et Psal. [81:6]: *Ego dixi: Dii estis*, etc. Vnde et Iudei dicuntur dii ex gracia exteriori, que est in collacione bonorum honorum, vnde Psal. [81:1]: *Deus stetit in synagoga deorum*, etc. Set sancti dicuntur dii ex gracia interiori, que est in collacione gratuitorum in presenti. Sed nunc dicuntur semidii, set postmodum erunt deificati plene. Dicuntur enim dii prelati ex collata potestate. Vnde in Exod. [22:28] dicitur, *Diis non detrahes,* id est, prelatis. Item, ibidem [Exod. 7:1]: *Constitui te Deum[[9]](#footnote-9) Pharaonis*, id est, potentem super eum in ostensione signorum uel timendum ei. Dicuntur, eciam, dii nuncupatiue et putatiue, ut demones et ydola, Psal. [95:5]: *Omnes dii gentium demonia.* Item, *non erit in te deus recens,* [Psal. 80:10]. Et ad Philip. [3:19]: *Quorum Deus venter est, et gloria in confusione.* Item in Deo est potencia qua flagellat propter culpam, ideo metuenda. Sapiencia, qua expectat ad penitenciam. Ideo, adiuuanda bonitas, qua liberat per graciam. Ideo, amplectanda.

¶ Item Deus spiritualiter sibi tria reseruauit, gloriam, vindictam, iudicium finale. De primo, Ysai. 42[:8]: *Gloriam meam alteri non dabo*. De secundo, Deut. 32[:35]: *Mea est vlcio, et ego retribuam*. De tercio, Joan. 5[:27]: *Potestatem dedit ei iudicium facere*. Primum auferunt a Deo vanem gloriam unitantes, Joan. 5[:44]: *Quomodo* poteris *credere qui gloriam ab inuicem*, etc. Secundum tollunt superbi et iracundi, Eccli. 28[:1]: *Qui vindicari vult, a Domino inueniet[[10]](#footnote-10) vindictam*. Tercium auferunt sibi temere iudicantes, contra quos [1] Cor. 4[:5]: *Nolite ante tempus iudicare*.

1. est ] *add.* est. [↑](#footnote-ref-1)
2. hic ] *add*. space for one word. [↑](#footnote-ref-2)
3. dilexit ] F 128 *corr.* docuit F 80, Lambeth. [↑](#footnote-ref-3)
4. fructibus ] F 128, Lambeth *corr*. fluctibus F 80. [↑](#footnote-ref-4)
5. esse ] F 128, Lambeth *om.* F 80. [↑](#footnote-ref-5)
6. et sic ] F 128, Lambeth *om*. F 80. [↑](#footnote-ref-6)
7. dii ] F 128, Lambeth *om*. F 80. [↑](#footnote-ref-7)
8. filias ] *corr*. filii F 80, filios Lambeth. [↑](#footnote-ref-8)
9. Deum ] F 128, Lambeth *corr.* diem F 80. [↑](#footnote-ref-9)
10. inueniet ] *add*. inueniet. [↑](#footnote-ref-10)